Kumpulan Militan Malaysia

Strategi

Kumpulan Militan Malaysia (KMM)cenderung menggunakan kekerasan dalam menukarkan pemerintahan sedia ada di negara ini. Pada masa yang sama, KMM tidak mempunyai rangkaian dengan kumpulan militan peringkat antarabangsa.
Tindakan keganasan dan militan yang dilakukan itu adalah betul dengan menolak sistem demokrasi sedia ada.Mulanya mereka hendak mendalami ilmu agama dan bermula dari situ mereka dipengaruhi serta dipesongkan mengenai unsur-unsur jihad. Mereka berguru dengan guru yang tidak mempunyai tauliah daripada pihak berkuasa agama.Ketika mendalami ilmu, mereka tidak tahu membezakan benar dan salah dan hanya mengikut telunjuk guru yang mengajar. Mereka sepatutnya berguru dengan orang yang mendapat tauliah daripada jabatan agama negeri atau Jabatan Kemajuan Islam Malaysia (Jakim).
Ketika belajar agama, seperti biasa pada mulanya mereka diajar mengaji dan ilmu-ilmu lain hinggalah mereka taksub kepada guru. Bermula dari ketaksuban itu, mereka kemudian dipengaruhi supaya pergi ke negara tertentu seperti di selatan Thailand untuk melihat sendiri kegiatan jihad di sana. Mereka juga diminta tinggal dan mendalami pengajian ketika berada di selatan Thailand. Keadaan itu menyebabkan ada antara mereka tidak dapat membezakan erti jihad sebenar hingga sanggup menggunakan kekerasan seperti pengeboman berani mati. Bermula dari situ, mereka ini mula menjadi anggota Jemaah Islamiah.

Dr Azahari Husin

Prof. Madya Dr. Azahari Husin, berumur 45 tahun. Kelulusan beliau ialah PhD. dalam Statistical Appraisal Model, University of Reading, UK. Pekerjaan beliau ialah pensyarah Universiti Teknologi Malaysia, Skudai, Johor. Telah berkahwin dengan Noraini dan mendapat 2 orang anak .
Indonesia menawarkan ganjaran RM2 bilion rupiah (RM798,000) untuk sebarang maklumat yang menawarkan kepada penangkapan kedua-dua warganegara Malaysia iaitu pakar bom, Prof. Madya Dr Azahari Husin dan Noordin Mohammad Top. Semua aktiviti dan operasi mereka selama ini adalah di Indonesia. Modus operandi kumpulan terbabit ialah mengadakan serangan tanpa diduga. Apabila semua orang merasakan ancaman sudah berkurangan dan keadaan sudah semakin selamat. Dr. Azhari telah terbunuh pada 9 November 2005 di Batu dekat Malang di Timur Jawa semasa operasi polis Indonesia untuk menangkapnya. 2 orang lagi orang suruhannya turut terbunuh.

Akta Keselamatan Dalam Negeri

Seramai 75 anggota Jemaah Islamiah telah ditahan di bawah Akta Keselamatan Dalam Negeri (ISA).
Pengikut Jemaah Islamiah yang ditahan itu bukan sahaja rakyat Malaysia, malah ada juga warganegara asing. Selain itu, turut ditahan ialah 12 anggota KMM di bawah akta yang sama. Berikutan itu , kegiatan Jemaah Islamiah atau militan lain di negara ini, lumpuh. Pemimpin Jemaah Islamiah melarikan diri ke negara jiran seperti Dr Azahari Husin dan Noordin Mohammad Top.
Kerjasama dan pertukaran maklumat membabitkan Malaysia, Indonesia serta negara-negara lain termasuk melalui Interpol sering dilakukan bagi memantau keadaan semasa.
Anggota-anggota Jemaah Islamiah yang ditahan di bawah ISA selama dua tahun itu, boleh dilanjutkan tahanan mereka setelah tamat tempoh. Penahanan anggota-anggota Jemaah Islamiah itu bukan sahaja bertujuan menjaga keselamatan awam dan negara, malah mereka juga diberi pemulihan.

Dibebaskan

21 Mac - Kerajaan Malaysia membebaskan 6 tahanan Akta Keselamatan Dalam Negeri (ISA) termasuk bekas pensyarah Universiti Teknologi Malaysia (UTM), Wan Min Wan Mat dan 4 pelajar yang mendapat keputusan cemerlang dalam Sijil Pelajaran Malaysia (SPM) .
Pelajar itu ialah Abu Zar Jifari, 18, Edur Azman Syuraimi, 18, Mohd. Radzi Abdul Razak, 19 dan Mohd. Ikhwan Abdullah, 19.Mereka memperoleh 8A, 7A dan 6A dalam SPM. Mohamad Akil Abdul Raof, 21, pelajar sedang mengambil Sijil Tinggi Persekolahan Malaysia (STPM).
Abu Zar pulang ke pangkuan keluarganya di Johor, Edur Azman (Terengganu), Mohd. Radzi (Selangor), Mohd. Ikhwan (Johor) dan Mohamad Akil (Perak). Mereka mendaftar sebagai calon persendirian hanya mengambil masa tujuh bulan membuat persiapan untuk menduduki peperiksaan itu dengan bantuan dan penyeliaan Cawangan Khas, Polis Diraja Malaysia (PDRM).
Mereka antara 13 bekas pelajar Malaysia ditangkap polis Pakistan di Pakistan kerana dikaitkan dalam rangkaian Jemaah Islamiah (Jemaah Islamiah) dan Al-Qaeda pada 20 September 2003. Mereka ditahan di bawah ISA selama dua tahun sejak November 2003.